Košarkašice “Čelika” poražene u derbi susretu od favorizovane ekipe “Orlova”

Posljednji vikend u 2020. godini nije bio uspješan za zeničke ligaše u košarkaškom prvenstvu BiH za žene.

Košarkašice “Čelika” poražene su u derbi susretu od favorizovane ekipe “Orlova” sa 58:84, a kao što je i najavila pred susret trenerica Aida Kalušić u domaćem timu nisu nastupile dvije najbolje igračice Nedžla Kovačević i Ajla Selimović.

Priliku su dobile košarkašice sa manjom minutažom u dosadašnjem dijelu prvenstva: Sinanović, Mulić, Ahmić, Čaušević.

Ekipa višestrukog šampiona BiH, trenutno je na omjeru 7:4 u pobjedama, a sa osvojenih 18 bodova nalazi se na petom mjestu na tabeli.

Debitant u ligi “Jumper” poražen je u duelu sa aktuelnim šampionom ekipom RMU “Banovića” sa 77:51. Deseto mjesto i 13 poena dosadašnji je učinak “Jumpera” sa dvije pobjede i devet poraza.

Naredno 13. kolo koje je planirano nakon novogodišnjih praznika donosi za košarkašice “Čelika” gostovanje kod “Igmana”, dok će “Jumper” ugostiti vodeću ekipu “Feniksa”.